**Najčastejšie otázky a odpovede k príspevku na podporné opatrenie –** **Skvalitnenie podmienok výchovy a vzdelávania detí a žiakov zo sociálne znevýhodneného prostredia**

Ministerstvo môže v súlade s § 4e ods. 1 písm. f) zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov zriaďovateľovi školy prideliť príspevok na skvalitnenie podmienok výchovy a vzdelávania detí a žiakov zo sociálne znevýhodneného prostredia podľa metodiky schválenej na príslušný školský rok.

V prípade, že máte otázku súvisiacu s financovaním príspevku na podporné opatrenie - skvalitnenie podmienok výchovy a vzdelávania detí a žiakov zo sociálne znevýhodneného prostredia prečítajte si, prosím, **článok 7 Metodiky prideľovania finančných prostriedkov na realizáciu podporných opatrení vo výchove a vzdelávaní na školský rok 2024/2025** a odpovede na nižšie uvedené otázky. Ak sa v nich nenachádza odpoveď na Vašu otázku, môžete ju adresovať na email: ivana.papayova@minedu.sk. Následne pridáme odpoveď na Vašu otázku do zoznamu otázok a odpovedí.

**Otázka č. 1: Čo konkrétne môže stredná škola zakúpiť za finančné prostriedky pridelené prostredníctvom príspevku na skvalitnenie podmienok výchovy a vzdelávania detí a žiakov zo sociálne znevýhodneného prostredia (ďalej len „príspevok na SZP“)? Môžeme zakúpiť napr. vybavenie do posilňovne, ktoré využívajú aj žiaci zo SZP, alebo vybavenie do triedy, príp. odbornej učebne, kde sa učia aj žiaci zo SZP?**

**Odpoveď:** Ods. 9 čl. 7 Metodiky prideľovania finančných prostriedkov na realizáciu podporných opatrení vo výchove a vzdelávaní na školský rok 2024/2025 uvádza na aký účel je možné príspevok na skvalitnenie podmienok výchovy a vzdelávania žiakov zo SZP, ktorými sú:

1. osobné náklady pedagogického asistenta pre žiakov zo SZP, sociálneho pedagóga,
2. vybavenie didaktickou technikou a učebnými pomôckami pre žiakov zo SZP,
3. účasť žiakov zo SZP na aktivitách, ktoré sú súčasťou výchovno-vzdelávacieho procesu alebo na aktivitách nad rámec vyučovania, ktoré prispievajú k všestrannému duševnému a fyzickému rozvoju žiakov v súlade s cieľmi výchovy a vzdelávania,
4. výchova a vzdelávanie žiakov zo SZP v adaptačných triedach,
5. zabránenie prenosu nákazy prenosného ochorenia žiakov zo SZP,
6. zabezpečenie spotrebných hygienických potrieb (najmä hygienické vložky, tampóny) pre žiakov zo SZP,
7. príplatok za prácu so žiakmi zo SZP,
8. zabezpečenie chýbajúcich pomôcok pre žiakov zo SZP nad rámec dotácie na školské potreby poskytnutej podľa osobitného predpisu.

Nakoľko v prípade vybavenia posilňovne, triedy a odbornej učebne sa nejedná o vybavenie didaktickou technikou a učebnými pomôckami (ako uvádza písm. b), nie je možné na uvedené použiť príspevok na SZP.

**Otázka č. 2: Ak z príspevku na SZP škola zakúpi napr. notebook pre žiaka zo SZP, ako máme evidovať takýto zakúpený majetok? Bude tento notebook majetkom školy a žiakovi zo SZP sa len zapožičia po dobu vzdelávacieho procesu alebo bude už patriť samotnému žiakovi zo SZP?**

**Odpoveď:** Pre žiaka zo SZP je možné z príspevku na SZP zabezpečiť nákup napr. notebooku. Musí však ísť o bežný výdavok. Zakúpený notebook bude majetkom školy, žiakovi zo SZP bude iba zapožičaný na používanie. Príspevok na SZP je pridelený škole, nie žiakovi.

**Otázka č. 3: Je možné príspevok na SZP použiť aj na organizáciu lyžiarskeho kurzu?**

**Odpoveď:** Príspevok na žiakov zo SZP je možné v súlade s metodikou prideľovania finančných prostriedkov použiť na účasť žiakov zo SZP na aktivitách, ktoré sú súčasťou výchovno-vzdelávacieho procesu alebo na aktivitách nad rámec vyučovania, ktoré prispievajú k všestrannému duševnému a fyzickému rozvoju žiakov v súlade s cieľmi výchovy a vzdelávania. Na účasť žiaka zo SZP na lyžiarskom kurze použije škola prioritne príspevok na kurz pohybových aktivít v prírode. V prípade, že tieto finančné prostriedky nebudú v plnej miere vykryté, môže škola na účasť žiaka zo SZP použiť príspevok na žiakov zo SZP. Tieto finančné prostriedky je možné použiť výhradne na úhradu nákladov za žiakov zo SZP.

**Otázka č. 4: Ak škola nevyčerpá finančné prostriedky na príspevok na SZP, môže ich použiť na úhradu nákladov súvisiacich s výchovno-vzdelávacím procesom detí a žiakov, ktorí nie sú zo SZP?**

**Odpoveď:** Príspevok sa poskytuje materským a základným školám podľa počtu detí a žiakov zo sociálne znevýhodneného prostredia, ktorí sú vzdelávaní v bežnej triede materskej školy, základnej školy alebo strednej školy. V prípade, že škola nevyčerpala finančné prostriedky na príspevok na SZP, požiada prostredníctvom zriaďovateľa príslušný regionálny úrad školskej správy o úpravu rozpočtu a nevyčerpané finančné prostriedky vráti. Takisto nie je možné, aby zriaďovateľ školy, ktorá vrátila finančné prostriedky na príspevok na SZP, pridelil tieto vrátené finančné prostriedky inej škole v jeho zriaďovateľskej pôsobnosti.

**Otázka č. 5: Môžeme ako škola použiť pridelený príspevok na žiakov zo SZP na úhradu učebných pomôcok, ktoré sme nakúpili ešte pred tým, ako nám boli pridelené finančné prostriedky?**

**Odpoveď:** Ak škola nakúpila učebné pomôcky pre žiakov zo SZP skôr, ako ministerstvo pridelilo finančné prostriedky prostredníctvom príspevku na SZP, je možné ich refundovať z pridelených finančných prostriedkov v danom kalendárnom roku.

**Otázka č. 6: Na základe čoho škola rozhodne, na aký účel finančné prostriedky na deti alebo žiakov zo SZP využije? Môže sa rodič dieťaťa alebo žiaka zo SZP domáhať, aby boli finančné prostriedky použité na účel, ktorý určí rodič?**

**Odpoveď:** Použitie príspevku je v kompetencii školy. Ministerstvo prideľuje príspevok na SZP škole na základe počtu detí a žiakov zo SZP, ktoré škola vzdeláva. Škola, ktorej bol príspevok pridelený určí, na aký účel finančné prostriedky použije. V súlade s  Metodikou môže byť príspevok použitý na:

1. osobné náklady pedagogického asistenta pre žiakov zo SZP, sociálneho pedagóga,
2. vybavenie didaktickou technikou a učebnými pomôckami pre žiakov zo SZP,
3. účasť žiakov zo SZP na aktivitách, ktoré sú súčasťou výchovno-vzdelávacieho procesu alebo na aktivitách nad rámec vyučovania, ktoré prispievajú k všestrannému duševnému a fyzickému rozvoju žiakov v súlade s cieľmi výchovy a vzdelávania,
4. výchova a vzdelávanie žiakov zo SZP v adaptačných triedach,
5. zabránenie prenosu nákazy prenosného ochorenia žiakov zo SZP,
6. zabezpečenie spotrebných hygienických potrieb (najmä hygienické vložky, tampóny) pre žiakov zo SZP,
7. príplatok za prácu so žiakmi zo SZP,
8. zabezpečenie chýbajúcich pomôcok pre žiakov zo SZP nad rámec dotácie na školské potreby poskytnutej podľa osobitného predpisu.